J. Senko, poslanec: (2008-01-31):
Podľa § 12 ods. 1 písm. b) zákona č. 16/2004 Z. z. o Slovenskej televízii v znení neskorších predpisov sa dňom 4. januára 2008 vzdala funkcie člena Rady Slovenskej televízie Karina Habšudová. Podľa § 12 ods. 1 písm. a) predmetného zákona sa dňom 31. marca 2008 skončí funkčné obdobie 4 členom Rady Slovenskej televízie, a to Jánovi Grešovi, Lucii Jurgovej, Józsefovi Kissovi a Miroslavovi Kollárovi. Podľa § 9 ods. 1 zákona Rady Slovenskej televízie má 15 členov, preto je potrebné zvoliť 1 člena na funkčné obdobie, ktoré začne plynúť dňom zvolenia a skončí dňom 31. marca 2008. A 5 členov na šesťročné funkčné obdobie, ktoré začne plynúť dňom 1. apríla 2008. Kluby poslancov Národnej rady Slovenskej republiky, právnické osoby pôsobiace v oblasti audiovízie, hromadných informačných prostriedkov, kultúry, vedy, vzdelávania, rozvoja a ochrany duchovných hodnôt, ľudských práv a životného prostredia podľa § 9 ods. 2 zákona predložili Výboru Národnej rady Slovenskej republiky pre kultúru a médiá návrhy kandidátov. Do stanoveného termínu výbor dostal návrhy kandidátov na členov Rady Slovenskej televízie, ktoré sú obsiahnuté v správe nášho výboru. Nebudem ich bližšie čítať. Sú uvedené aj na hlasovacích lístkoch, ktoré dostanete k dispozícii. Okrem uvedených kandidátov bola doručená Výboru Národnej rady Slovenskej republiky pre kultúru a médiá jedna obálka s návrhom kandidáta Rady Slovenskej televízie po stanovenom termíne predsedu Národnej rady – prezenčná pečiatka podateľne Národnej rady zo dňa 2. 1. 2008. Predmetná dokumentácia bola vrátená neotvorená navrhovateľovi. Gestorský výbor prerokoval predložené návrhy kandidátov na voľbu členov Rady Slovenskej televízie a skonštatoval, že kandidáti spĺňajú všetky náležitosti a predložené návrhy sú v súlade s kritériami uvedenými v § 10 ods. 2 až 5 zákona č. 16/2004 Z. z. o Slovenskej televízii v znení neskorších predpisov okrem podmienok v zmysle čl. 5 ods. 7 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov, ktoré si môžu zvolení kandidáti usporiadať do 30 dní od zvolenia a preto sú spôsobilí, aby boli volení do Rady slovenskej televízie. Gestorský výbor po zvážení týchto skutočností v prijatom uznesení č. 114 z 20. januára 2008 odporúča Národnej rade Slovenskej republiky, aby konštatovala, že: a) podľa § 12 ods. 1 písm. b) zákona č. 16/2004 Z. z. o Slovenskej televízii v znení neskorších predpisov sa dňom 4. januára 2008 vzdala funkcie člena Rady Slovenskej televízie Karina Habšudová; b) podľa § 12 ods. 1 písm. a) zákona č. 16/2004 Z. z. o Slovenskej televízii v znení neskorších predpisov sa dňom 31. marca 2008 skončí funkčné obdobie 4 členom Rady Slovenskej televízie: Jánovi Grešovi, Lucii Jurgovej, Józsefovi Kissovi a Miroslavovi Kollárovi; c) je potrebné zvoliť 1 člena za Karinu Habšudovú, ktorej funkčné obdobie začne plynúť dňom zvolenia do 31. marca 2008. Do voľby nevstupujú súčasní členovia rady Ján Grešo, Lucia Jurgová a Miroslav Kollár. d) je potrebné zvoliť 5 členov rady, aby Rada Slovenskej televízie mala 15 členov podľa § 9 ods. 1 zákona č. 16/2004 Z. z. o Slovenskej televízii v znení neskorších predpisov na šesťročné funkčné obdobie, ktoré začne plynúť 1. apríla 2008. Zvolila podľa § 9 ods. 2 zákona o Slovenskej televízii v tajnom hlasovaní za členov Rady Slovenskej televízie bod: a) 1 člena na funkčné obdobie, ktoré začne plynúť dňom zvolenia a skončí dňom 31. marca 2008; b) 5 členov na šesťročné funkčné obdobie, ktoré začne plynúť dňom 1. apríla 2008. 3. Voľbu uskutočnila tajným hlasovaním podľa § 39 ods. 9 zákona Národnej rady Slovenskej republiky č. 350/1996 Z. z. o rokovacom poriadku Národnej rady slovenskej republiky v znení neskorších predpisov. 4. Uskutočnila druhé kolo voľby v prípade, že v prvom kole nebude zvolený potrebný počet členov, 1 resp. 5 z navrhovaných kandidátov. Do druhého kola postupujú tí kandidáti, ktorí v prvom kole neboli zvolení a získali najvyšší počet hlasov. Počet kandidátov druhého kola je dvojnásobok počtu členov, ktorých treba zvoliť. Pri rovnosti počtu hlasov postupujú všetci kandidáti, ktorí majú rovnaký najvyšší počet. Dovoľujem si upozorniť, že v súvislosti s touto voľbou sa používa hlasovací lístok č. B a C. Ďakujem za pozornosť.